
A veszély fogalma és megjelenése a büntetőjogban

Dolgozatom fókuszpontjában a veszély fogalma és annak büntetőjogban való megjelenése áll. Hogyan állapítja meg a jogalkalmazó az adott ügyben a közvetlen veszély kialakulását? Hol a határ a büntetőjog számára releváns és irreleváns veszély között? Fokozható-e a közvetlen veszély? E kérdések a mai napig büntetőjogászok sokaságát bizonytalansággal töltik el. Kutatásom során a gyakorlatban megjelenő problémákra kívánok választ adni a dogmatika segítségével.
A dolgozat első részében fontosnak tartottam bemutatni, hogy az egyes szerzők miben látják a veszély ismérveit, hogyan definiálják a veszély fogalmát. Mindezek után a veszély Büntető Törvénykönyv különös részi megjelenését vizsgálom, elsőként a dogmatika oldalról, a későbbiekben az egyes kategóriák gyakorlati kivetülését veszem górcső alá. Kutatásom során megállapítottam, hogy a különböző veszélykategóriák meghatározása a jogirodalomban nem egységes. Általános jelenség az egyes veszélyfogalmak közötti határ elmosódása, amely az egyes veszélyeztetési deliktumok tényállásszerűségnek meghatározása szempontjából aggályos. Kutatásom során a legritkább esetben véltem felfedezni, hogy a bíróságok megnyilvánulnának abban a kérdésben, hogy hogyan alakították ki álláspontjukat a veszély minőségével kapcsolatban. A dolgozatban egy Legfelsőbb Bírósági döntés kapcsán a közvetlen veszély fokozásának lehetőségét boncolgatom.
Mindezek után a veszély általános részi megjelenését kutatom, így az előkészület, valamint a kísérlet okán kialakult veszélyt, s helyezem el e bűncselekmény stádiumokat a korábban kialakított rendszerben. Végül az önkéntes elállás és eredmény elhárítás, valamint az alkalmatlanság okozta veszély problémakörét elemzem, állításaimat minden esetben a joggyakorlat segítségével alátámasztva. Gyakorlati relevanciája mindennek a büntetéskiszabás körében van.
A dolgozatom megírásának célja egy koherens rendszer kiépítése volt. A feladatomnak így az elvi szinten való vizsgálódást, a rendszerezést tekintettem, mely segítséget nyújthat a gyakorlatnak a veszély minőségének meghatározása, így az adott cselekmény tényállásszerűségének vizsgálata során.



